Cătălin Rădulescu cere, din nou, castrarea chimică a pedofililor. Este vorba despre un proiect vechi, din 2014, care a fost depus în Parlament fără sorţi de izbândă.

Deputatul PSD revine cu propunerea ca pedofilii să fie castraţi chimic, după dezvăluirile în cazul poliţistului acuzat că a agresat mai mulţi minori. Proiectul iniţial se folosea de exemplele altor state în care s-ar aplica această măsură, cum ar fi Polonia, Rusia, Franţa, Germania, Suedia sau Danemarca.

Deputatul vrea castrarea chimică a pedofililor pentru a preveni recidivele şi îşi argumentează proiectul prin exemplul Germaniei, unde, conform statisticilor citate în expunerea de motive, recidiva în cazul violurilor s-a redus de la 84% la 3% după ce s-a aplicat această metodă.

Procedura de castrare chimică constă în administrarea unor medicamente care reduc nivelul testosteronului. Nu este însă o măsură definitivă. În lipsa tratamentului, persoana în cauză revine la starea naturală.